Μαγιάτικο με ιταλική σάλτσα πικάτα
Ψαροφαγητό από τα λίγα, με ζουμερό μαγιάτικο και σάλτσα πικάτα με την σπιρτάδα της ελιάς και την ένταση της κάππαρης. Ιδανικό για το καθημερινό αλλά και κάθε γιορτινό μας τραπέζι.
4 φέτες ή φιλέτα από μαγιάτικο ή άλλο ψάρι λευκόσαρκο της αρεσκείας μας, φρέσκα ή κτψ, περίπου, 200 γρ. το καθένα, 2 κουτ. σούπας ελαιόλαδο, αλάτι, πιπέρι φρεσκοτριμμένο, 50 γρ. ελιές πράσινες, σε φέτες, 50 γρ. κάππαρη, ξεπλυμένη και καλά στραγγισμένη χυμός λεμονιού (κατά βούληση), τα φύλλα από 1/3 μάτσο φρέσκο βασιλικό, ψιλοκομμένα, 1 μάτσο μαϊντανός, ψιλοκομμένος, 1 σκελίδα σκόρδου, λιωμένη, 1 πεπεροντσίνo (ή άλλη μικρή πιπεριά τσίλι, φρέσκια ή ξερή) ολόκληρο, 50 γρ. κρεμμύδι ξερό, πολύ ψιλοκομμένο, 60 ml ελαιόλαδο, πιπέρι φρεσκοτριμμένο
Για να φτιάξουμε το μαγιάτικο με ιταλική σάλτσα πικάτα, ξεκινάμε λαδώνοντας τα φιλέτα ή τις φέτες ψάρι και τα αλατοπιπερώνουμε ελαφρώς. Ζεσταίνουμε ένα αντικολλητικό τηγάνι σε μέτρια φωτιά και ψήνουμε τα φιλέτα ή τις φέτες για 2 λεπτά από την κάθε πλευρά ή μέχρι να γίνουν χωρίς να στεγνώσουν. Στο ίδιο σκεύος όπου ψήσαμε τα ψάρια ζεσταίνουμε το 1/3 του λαδιού και σοτάρουμε σε χαμηλή φωτιά, για 3-4 λεπτά, το σκόρδο, το πεπεροντσίνο και το κρεμμύδι. Αποσύρουμε και ανακατεύουμε με τα υπόλοιπα υλικά (και το υπόλοιπο λάδι). Σερβίρουμε τα ψάρια με την ιδιότυπη σάλτσα και συνοδεύουμε με βραστά αλμυρίκια.
Ελιά,Μαγιάτικο